સુરત, તા. 19 : શહેરનાં ઉધના વિસ્તારમાંથી પોલીસે આજે બ્રાન્ડેડ કંપનીના ડુપ્લિકેટ બૂટનું વેચાણ કરતું એક ગોડાઉન શોધી કાઢયું હતું. આ ગોડાઉનમાંથી નાઇકી, પૂમા, એડીડાસ જેવી મોટી કંપનીના નકલી બૂટો મળી આવ્યા છે. કોપીરાઇટ ટીમે પોલીસને સાથે રાખીને આજે સવારે દરોડા પાડયાં હતાં. પ્રાથમિક તપાસમાં ગોડાઉનમાંથી બૂટનું અૉનલાઇન વેચાણ થતું હોવાનું સામે આવ્યું છે. ટીમે ગોડાઉનમાંથી નકલી બૂટનો રૂા. 2.53 કરોડનો જથ્થો ઝડપી પાડયો હોવાનું જાણવા મળ્યું છે.